華清宮和杜舍人
作者：張祜
朝代：唐

paragraphs: 五十年天子，離宮舊粉牆。
登封時正泰，御宇日初長。
上位先名實，中興事憲章。
舉戎輕甲胄，餘地取河湟。
道帝玄元祖，儒封孔子王。
因緣百司署，藂會一人湯。
渭水波搖綠，秦山草半黃。
馬頭開夜照，鷹眼利星芒。
下箭朱弓滿，鳴鞭皓腕攘。
畋思獲呂望，諫祇避周昌。
兔迹貪前逐，梟心不早防。
幾添鸚鵡勸，頻賜荔支嘗。
月鎖千門靜，天高一笛涼。
細音搖翠佩，輕步宛霓裳。
禍亂根潛結，昇平意遽忘。
衣冠逃犬虜，鼙鼓動漁陽。
外戚心殊迫，中途事可量。
雪埋妃子貌，刃斷祿兒腸。
近侍煙塵隔，前蹤輦路荒。
益知迷寵佞，惟恨喪忠良。
北闕尊明主，南宮遜上皇。
禁清餘鳳吹，池冷映龍光。
祝壽山猶在，流年水共傷。
杜鵑魂厭蜀，蝴蝶夢悲莊。
雀卵遺雕栱，蟲絲罥畫梁。
紫苔侵壁潤，紅樹閉門芳。
守吏齊鴛瓦，耕民得翠璫。
歡康昔時樂，講武舊兵場。
莫草深巖靄，幽花墜徑香。
不堪垂白叟，行折御溝楊。